ከዚህም በመነሣት እ.ኤ.አ በ1952 አባ ገብረ ኢየሱስ መሽሻ በኋላ ብፁዕ አቡነ አትናቴዎስ ተብለዉ የምዕራቡ ዓለም ጳጳስ የነበሩትና አቶ አበራ ጀንበሬ በኋላ አባ አበራ ለቤተ ክርስቲያን አገልግሎት መስጫ የሚያስፈልጉትን ንዋያተ ቅዱሳት ይዘዉ ወደሰሜን አሜሪካ በመምጣት ቤተ ክርስቲያኑን በይፋ ለመክፈት ጥናቱን አጠናቀዉ ወደ ኢትዮጵያ ተመለሱ ይህ በእንዲህ እንዳለ በ1954 እ.ኤ.አ ብፁዕ አቡነ ቴዎፍሎስ የሐረር ሀገረ ስብከት ሊቀ ጳጳስ የብፁዕ ወቅዱስ አቡነ ባስልዮስ ረዳት በኋላም ብፁዕ ወቅዱስ አሜሪካንን በጎበኙበት ጊዜ በአሜሪካና በካሪቪያን ደሴቶች ለሚገኙት ለኢትዮጵያዉያንና ለምዕራቡ ዓለም ተወላጆች ቤተ ክርስቲያን ለማቋቋም ቅዱስ ሲኖዶስ ያሰበበት መሆኑን በማረጋገጥ በሥራ ለመተርጎም ራሳቸዉ ተመልሰዉ የሚመጡ መሆኑን በማስረዳትና ቃል በመግባት ተመለሱ። በገቡትም ቃል መሠረት እ.ኤ.አ ጥቅምት 25 ቀን 1959 ተመልሰዉ ወደ ሰሜን አሜሪካ በመምጣት ዛሬ የኢትዮጵያ ኦርቶዶክስ ተዋሕዶ ቤተ ክርስቲያን መንበረ ጵጵስና ሀገረ ስብከት ሆኖ አገልግሎት በመስጠት ላይ የሚገኘዉን የኒዉዮርክ ቅድስት ሥላሴ ቤተ ክርስቲያን ቅዳሴ ቤቱን አከበሩ፡፡ መርቀዉም ከፈቱ።
